Szárad a bokor a tetőn
Szárad a bokor a tetőn,
Haragszik rám a szeretőm.
Verje meg az én istenem,
Ki áskálódik ellenem.

Istenem uram! az ollyat
Menyköveiddel paskoljad,
A ki a más háta megett
Buza közt konkolyt hinteget.

Jer ide rózsám, szép száddal,
Ne gondolj e rosz világgal,
Csókoljuk egymást mind addig,
Mig a rózsa nem virágzik.

Juliskám, kincsem! engedj meg
Jer ide rózsám, csókolj meg,
Tudod, hogy a mit vétettem,
Azt is szeretetből tettem.
Népköltészet